"1. MAIKAELELO A KAEDI YA GO RUTA LE GO KWALA DITLHANGWA TSA BOITLHAMEDI LE TSA TIRISANO Buka e e tlhagisa tlhaloso e khutshwane ka ga dikgato tsa go kwala le go tlhagisa. E abelana ka kaedi le dintlha tsa botlhokwa tsa go ruta, go tlhagisa mefuta ya ditlhamo le ditlhangwa tsa tirisano le ka dikao tsa tsona. Go rutiwa ga ditlhangwa tse, go tlaa kgontsha barutwana go kwala le go tlhagisa ditlhangwa ka go itshepa. Buka e, e ka dirisiwa ke barutabana le barutwana ba Setswana Puo ya Gae, Puotlaleletso ya Ntlha le Puotlaleletso ya Bobedi. 2. DIKGATO TSA GO KWALA • Kwalo le botlhami ke tiro e e dirwang ka dikgato. Go botlhokwa go naya barutwana tšhono ya go diragatsa kwalo e go ya ka dikgato tsotlhe tsa yona. Barutwana ba tshwanetse go: • Dira tshwetso ka setlhogo, maitlhomo le baamogedi ba tshedimosetso mo ditlhangweng tse ba yang go di kwala. • Akantshana ka dikakanyo ba dirisa, sekao, kwalo ya kgobokanyo ya dintlha, papetlana ya thulaganyo ya tiragatso kgotsa dintlha. • Tlhagisa ipaakanyetsokwalo ya ntlha e e etseng tlhoko maitlhomo, baamogedi ba tshedimosetso, setlhogo le mofuta wa setlhangwa,Buisa ipaakanyetsokwalo ya ntlha ka kelotlhoko mme ba amogele dikakanyo tsa ba bangwe ka setlhangwa sa bona (barutwana ka bo bona, morutabana kgotsa ba losika); • Tlhagisa dikwalo tse dintsi fa ba ntse ba ipaakanya, ba boeletsa, go tlhotlha diphoso le go tlhagisa setlhangwa se se feletseng; • Tlhagisa setlhangwa se se feletseng ka go refosanya dikakanyo ka bo bona, batsadi le batsayakarolo ba bangwe. • Lebelela gape le go tlhatlhoba setlhangwa se se feletseng ka bo wena le ka thuso ya barutwana ba bangwe le morutabana; o • Tlhagisa setlhangwa se se feletseng ka popego, mareo le mopeleto o o siameng. KAEDI YA GO RUTA LE GO KWALA DITLHANGWA TSA BOITLHAMEDI LE TSA TIRISANO 3 | SETSWANA"